Deur Anél Potgieter 01 Augustus 2021 00:08
Kaasmuffins bly maklik en lekker om te maak en jy kan speel met verskillende kase. Cheddar is altyd heerlik in gebak, maar feta, beleë gouda en parmesaan gee dit 'n meer intense kaassmaak.
Jy kan ook jou eie persoonlike stempel afdruk deur kruie van jou keuse by te roer. Ek gooi altyd mosterd en gekapte kruie soos pietersielie of basiliekruid by, maar geharde kruie soos roosmaryn en tiemie is net so lekker. As jy laasgenoemde kruie wil gebruik, gebruik minder, want dit behou die geur meer in die bakproses.
Lepelbrood met kaas en grasuie
My skoonouers het kom braai en ek het toe dié lepelbrood gemaak wat ek op The New York Times se webblad raakgelees het. En hét Marie en John dit nou geniet! Die "broodjie" is meer 'n souffle as 'n brood, en dit is heerlik saam met enige wors of braaivleis.
Jy maak 'n "pap" met melk, room en mieliemeel. Meng dan kaas en eiergele by en vou eierwitte in. Dit word dan tot goudbruin gebak en moet dadelik met 'n groot skeplepel be­dien word.
Lepelbrood met kaas en grasuie.Foto:
Aangepaste resep van The New York Times
6 grasuie, die hele ui fyn gesny
1 ¼ k mieliemeel
½ - 1 k cheddarkaas, gerasper
½ kop mieliepitte (opsioneel)
Verhit die oond tot 180 °C. Smeer 'n 2-liter-kasserol of oondbak goed met botter en strooi 2 eetlepels parmesaan op die bodem om dit liggies te bedek. Plaas eenkant. Smelt 1 eetlepel botter in 'n pan, voeg die grasuie by en soteer dit tot sag. Plaas eenkant. Verhit die melk, room en sout in 'n swaar kastrol oor matige hitte totdat borreltjies aan die rande vorm. Strooi die mieliemeel stadig oor en roer aanhoudend. Roer en kook oor lae hitte totdat die mengsel glad en romerig is. Haal die pot van die stoof af en voeg die res van die botter en parmesaan, die grasuie, cheddarkaas en mieliepitte by. Roer tot goed gemeng.
Klits die eiergele liggies en roer in 'n baie dun stroompie vinnig by die warm melkpap in. Dit moenie skif nie. Klits eierwitte tot hulle stywe punte vorm. Vou dit met 'n groot lepel by die mieliemeelmengsel in. Giet die mengsel in die voorbereide kasserolbak en maak die bokant glad. Bak vir 30 tot 40 minute, of tot pofferig en goudbruin bo-op. Sit dadelik voor.
Maak 12 klein of 6 groot muffins
2 t korrelmosterd of mosterdpoeier
250 g sterk cheddarkaas, gerasper plus ekstra vir oorstrooi
2 e gekapte "sagte" kruie van jou keuse (soos pietersielie en basiliekruid). As jy geharder kruie soos roosmaryn of tiemie wil bygooi, gebruik die helfte, want dit is baie sterker in geur.
Voorverhit die oond tot 220 °C. Sif die meel, sout en bakpoeier in 'n mengbak. Klits die eier en melk saam. Voeg die eier-en-melkmengsel saam met die gesmelte botter by die meel. Moenie te veel meng nie. Voeg die mosterd, geras­perde kaas en kruie by en meng deur. Skep in gesmeerde muffinpannetjies, strooi 'n bietjie cheddarkaas oor elke muffin en bak vir 15-20 minute op die middelste rak van die voorverhitte oond.
Anél se posbus
Vraag van Rita Eitner: Goeiemiddag Anél. Ek lees graag die resepte en wenke wat geplaas word, aangesien ek nogal lief is om kos te maak en gereeld iets nuuts probeer. Dankie vir jou schnitzel-resep hierdie week. Ek wens so jy wil iets skryf oor 'n schnitzel, want sover my kennis strek sê die woord schnitzel oombliklik vir jou dis vark, dan nie? As jy in 'n restaurant 'n schnitzel bestel, sal hulle egter maklik vra watter soort vleis jy wil hê. Soos hoender, bees of vark. Dis mos verkeerd. Of is ek nou verkeerd? Help, en werp 'n bietjie lig op die saak, asseblief.
Anél antwoord: Hallo Rita, schnitzel is 'n gaarmaaktegniek. Dit is wanneer jy 'n stukkie vleis dunner slaan, dit dan in meel, eier en broodkrummels doop en braai tot bruin en bros. So, dit kan vark-, kalfs-, bees- of hoendervleis wees. In Duitsland maak hulle dit met vark (schweineschnitzel) en in Oostenryk met kalfsvleis (Wiener schnitzel). Hier in Suid-Afrika is ons lief om hoender en vark te gebruik.